Magomed Jevlojev

Magomed Jevlojev (23. veebruar 1971 Malgobek – 31. august 2008 Nazran) oli inguši ajakirjanik, jurist, ärimees ja opositsionäär, võimukriitilise veebisaidi ingushetiya.ru omanik.
Saidi ingushetiya.ru asutas Jevlojev 13. septembril 2001, olles nii saidi omanik kui peadirektor. Saidil avaldati sageli materjale, mis läksid vastuollu Inguššia valitsuse ametliku seisukohaga. 2007. aasta detsembris andis Jevlojev saidi juhtimise üle toimetusele, jäädes saidi omanikuks, kuid mitte sekkudes toimetuse töösse. Sait ingushetiya.ru kujunes Inguššia peamiseks opositsiooniliseks väljaandeks. Jevlojevi veebisait ründas järjekindlalt Inguššia presidenti Murat Zjazikovi, kes saiti omakorda vahendeid valimata sulgeda üritas.
6. juunil 2008 arutas Moskva Kuntsevo rajooni kohus Inguššia prokuratuuri taotlust keelustada saidi ingushetiya.ru tegevus rahvastevahelise vaenu õhutamise tõttu ja rahuldas selle. 12. augustil 2008 kinnitas Moskva linnakohus rajoonikohtu otsuse.
31. augustil 2008 lendas Jevlojev Zjazikoviga samas lennukis Inguššiasse. Lennujaamas võeti Jevlojev vahi alla. Jevlojev hukkus meelekohta tabanud kuulist.
Ametlikel andmetel oli Jevlojev kinni peetud sellepärast, et teda sooviti üle kuulata seoses Inguššia presidendi kabineti revisjonikomisjoni ülema Zalimhan Hautijevi kodu juures toimunud plahvatusega. Väidetavalt oli Jevlojev kannatanule helistanud ja öelnud, et teab, kes pommi pani. Ühtlasi kahtlustati teda Nazranis 26. jaanuaril meeleavalduse organiseerimises, mis lõppes massirahutustega. Samuti kahtlustati teda Suleiman Tsetšojevi tapmises osalemises 1999. aastal. Seevastu olevat lennujaamas olnud hulgaliselt Jevlojevi poolehoidjaid, kes püüdnud takistada tema viimist ülekuulamisele, mistõttu militsionääridel pidid relvad olema laskeasendis. Autos olevat Jevlojev soovinud militsionäärilt automaati ära võtta, misjärel toimunud rüseluses oli kogemata pauk kärgatanud ja Jevlojev pihta saanud. Ta suri haiglas samal päeval.
Pealtnägija kinnitusel oli Jevlojev Nazrani peahaigla ees autost välja visatud, haav oimukohal, ja miilitsad olevat seejärel lahkunud. Automaadilt, mida Jevlojev oli väidetavalt endale soovinud krabada, ei leitud tema sõrmejälgi. 14. veebruaril 2009 teatas Jevlojevite perekonna advokaat, et uurija, kelle juurde Jevlojev pidi viidama, tunnistas, et dokumendid Jevlojevi kinnipidamise ja miilitsasse toomise kohta vormistati alles pärast Jevlojevi surma.
Jevlojevi sugulased kuulutasid Zjazikovi ja Musa Medovi klannile veritasu. 2008. aasta septembris-oktoobris rünnati Inguššias mitut Zjazikovi sugulast ja tapeti tema onupoeg. Samal ajal ägenesid islamivõitlejate rünnakud võimuesindajate vastu. 30. oktoobril vabastas Dmitri Medvedev Zjazikovi, väidetavalt tema omal soovil, ametist.
2009. aastal mõistis kohus Magomed Jevlojevi tahtmatus tapmises süüdi Inguššia siseministri turvameeskonna ülema Ibragim Jevlojevi ja karistas teda kaheaastase vangistusega koloonias. Apellatsiooni arutanud Inguššia Ülemkohus asendas reaalse karistuse tingimisi karistusega.
2010. aasta augustis tapsid tundmatud isikud Nazranis Ibragim Jevlojevi ja haavasid tõsiselt teda turvanud Beslan Albogatšijevit, kes hiljem haiglas samuti suri. Magomed Jevlojevi isa sõnul ei olnud tema perekond rünnakuga seotud.